Zadeva C-470/08

Kornelis van Dijk

proti

Gemeente Kampen

(Predlog za sprejetje predhodne odločbe, ki ga je vložilo Gerechtshof te Arnhem)

„Skupna kmetijska politika — Integrirani administrativni in kontrolni sistem za nekatere sheme pomoči — Uredba (ES) št. 1782/2003 — Shema enotnega plačila — Prenos pravic do plačila — Prenehanje zakupne pogodbe — Obveznosti zakupnika in zakupodajalca“

Sodba Sodišča (peti senat) z dne 21. januarja 2010 I ‐ 606

Povzetek sodbe

Kmetijstvo – Skupna kmetijska politika – Integrirani administrativni in kontrolni sistem za nekatere sheme pomoči – Shema enotnega plačila

(Uredba Sveta št. 1782/2003, členi 1, druga alinea, 2(a) in (c), 33(1)(a), 36(1), 43(1) in 46; Uredba Komisije št. 795/2004)

Nobena določba uredb št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete in št. 795/2004 o podrobnih pravilih za izvajanje sheme enotnega plačila, predvidenega v Uredbi št. 1782/2003 ne določa, da je zakupnik po prenehanju zakupa zavezan zakupodajalcu poleg vračila zemljišč, ki so bila predmet zakupa, prenesti pravice do plačila, ki so za ta zemljišča nastale ali so z njimi povezane.

Iz ciljev in sistematike Uredbe št. 1782/2003 pa je nasprotno razvidno, da če ni drugačne določbe, po prenehanju zakupa pravice do plačila ostanejo zakupniku.

V skladu s členom 1, druga alinea, Uredbe št. 1782/2003 je namreč shema enotnega plačila dohodkovna podpora kmetom, katere namen je, da se kmetijski skupnosti zagotovi primeren življenjski standard. V skladu s členom 43(1) te uredbe so pravice do plačila, odobrene kmetu v okviru sheme enotnega plačila, odvisne od števila hektarjev, ki jih je imel med referenčnim obdobjem, in od plačil, ki so mu bila odobrena v okviru shem podpore iz Priloge k tej uredbi. V tem okviru člen 36(1) Uredbe št. 1782/2003 določa, da se pomoč iz sheme enotnega plačila izplača glede na pravice do plačila za ustrezno število upravičenih hektarjev. Nasprotno pa iz navedenega člena nikakor ni razvidno, da so pravice do plačila vezane na določena zemljišča, zlasti ne na tista, ki jih je imel kmet med referenčnim obdobjem.

Člen 46 Uredbe št. 1782/2003, ki ureja možnost prenosa pravic do plačila v skladu s ciljem iz uvodne izjave 30 te uredbe, v odstavku 2 določa zlasti, da je ob zakupu ali podobni vrsti prenosa prenos pravic do plačila dovoljen le, če vključuje prenos ustreznega števila upravičenih hektarjev. V skladu s ciljem iz navedene uvodne izjave 30 je namen te določbe, da se preprečijo špekulativni prenosi, ki bi povzročili kopičenje pravic do plačila brez ustrezne kmetijske podlage. Poleg tega je v skladu s členom 33(1)(a) v povezavi s členom 2(a) in (c) Uredbe št. 1782/2003 shema enotnega plačila namenjena kmetom, to je osebam, ki opravljajo kmetijsko dejavnost, ki je proizvodnja, vzreja ali gojenje kmetijskih proizvodov ali ohranjanje zemljišča po dobrih kmetijskih in okoljskih pogojih. Zakupodajalec zemljišč pa ni nujno kmet v smislu člena 2(a) navedene uredbe. Če bi v teh okoliščinah zakonodajalec Skupnosti želel, da po prenehanju zakupa pravice do plačila v vseh primerih preidejo na zakupodajalca, bi predvidel tako določbo.

Zato pravo Skupnosti ne zavezuje zakupnika, da po prenehanju zakupa poleg vračila v zakup vzetih zemljišč na zakupodajalca prenese pravice do plačila, ki so nastale za ta zemljišča ali se na njih nanašajo, ali da mu plača nadomestilo.

(Glej točke od 25 do 28, 30, 32, od 34 do 38, 43 in izrek.)